P. Hrušovský, predseda NR SR: (2003-09-22):
E. Dolník, poslankyňa: Ďakujem. Vážený pán predseda, vážené kolegyne, kolegovia, dovoľte, aby som vám predložila spoločnú správu výborov Národnej rady Slovenskej republiky o prerokovaní tohto návrhu. Výbor Národnej rady Slovenskej republiky pre vzdelanie, vedu, šport a mládež, kultúru a médiá ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky o rokovacom poriadku o prerokovaní uvedeného návrhu skupiny poslancov nasledovnú správu. 1. Národná rada Slovenskej republiky uznesením z 10. júla 2003 č. 399 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 254/1991 Zb. o Slovenskej televízii v znení neskorších predpisov, tlač 287, na prerokovanie týmto výborom Národnej rady Slovenskej republiky - Ústavnoprávnemu výboru Národnej rady Slovenskej republiky, Výboru Národnej rady pre financie, rozpočet a menu, výboru pre hospodárstvo, privatizáciu a podnikanie, Výboru Národnej rady Slovenskej republiky pre vzdelanie, vedu, šport a mládež, kultúru a médiá. Určené výbory prerokovali predmetný návrh zákona v lehote určenej uznesením Národnej rady Slovenskej republiky, iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona Národnej rady Slovenskej republiky o rokovacom poriadku NR SR. 3. Výbor Národnej rady Slovenskej republiky pre financie, rozpočet a menu uznesenie neschválil, nakoľko jeho návrh nezískal podporu potrebnej nadpolovičnej väčšiny prítomných poslancov, potrebnú podľa § 52 ods. 4 zákona Národnej rady Slovenskej republiky o rokovacom poriadku Národnej rady. Ústavnoprávny výbor Národnej rady, Výbor Národnej rady pre hospodárstvo, privatizáciu a podnikanie a Výbor Národnej rady Slovenskej republiky pre vzdelanie, vedu, šport a mládež, kultúru a médiá v prijatých uzneseniach odporúčajú Národnej rade Slovenskej republiky predmetný návrh zákona schváliť s týmto pozmeňujúcim návrhom, ktorý máte v laviciach. Ide o článok 2 a účinnosť zákona. 4. Gestorský výbor na základe stanovísk výborov vyjadrených v ich uzneseniach uvedených pod bodom III tejto správy v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. e) a § 83 zákona Národnej rady Slovenskej republiky o rokovacom poriadku a) odporúča Národnej rade Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 254/1991 Zb. o Slovenskej televízií v znení neskorších predpisov, tlač 287, v znení pozmeňujúceho návrhu uvedeného v tejto správe schváliť, b) určuje mňa ako spoločnú spravodajkyňu a poveruje ma, aby som vystúpila na schôdzi Národnej rady k uvedenému bodu ako spoločná spravodajkyňa výborov. Spoločná správa výborov Národnej rady Slovenskej republiky o návrhu poslancov, tlač 287, bola schválená uznesením Výboru Národnej rady Slovenskej republiky ako gestorského výboru 8. septembra 2003. Ďakujem. Skončila som. Pán predseda, otvorte rozpravu. Z. Martináková, podpredsedníčka NR SR: Ďakujem, pani poslankyňa, otváram rozpravu k tomuto bodu programu. Písomne sa do rozpravy za poslanecký klub Smer prihlásil pán poslanec Čaplovič. Nech sa páči, dávam vám slovo.